Bewerings van Klebsiella-uitbreking in Durban-hospitaal | Maroela Media
Dr. Imran Keeka, provinsiale DA-LP, het Sondag gesê die Demokratiese Alliansie het van 'n betroubare bron verneem dat Klebsiella by die neonatale hoësorgeenheid van die Mahatma Gandhi-gedenkhospitaal uitgebreek het, en meer as 10 babas in minder as twee weke besmet is. Volgens Keeka is dit nog nie duidelik of daar enige sterftes by dié hospitaal was nie.
"Die bakterie kan binne 'n waakeenheid tot lewensgevaarlike of noodlottige septisemie, longontsteking, urienwegontsteking, vel- en ander infeksies lei. Dit het daartoe gelei dat die eenheid afgekamp moes word en babas, wat dringende mediese sorg benodig, moes na ander fasiliteite in die provinsie oorgeplaas word," het hy bygevoeg.
Keeka het gesê só ernstige bakteriële uitbreking sou nooit gebeur het in 'n hospitaal waar infeksiekontrole in 'n ernstige lig beskou word nie. "Dit is ook kommerwekkend dat, net soos met 'n onlangse Acinetobacter-uitbreking by die Inkosi Albert Luthuli-hospitaal, die departement van gesondheid nie die publiek in kennis gestel het van die omstandighede by Mahatma Gandhi nie."
Sam Mkhwanazi, woordvoerder van die departement van gesondheid, het egter gesê dié bewerings "saai paniek". "Die departement neem met kommer kennis van 'n verklaring wat paniek saai dat daar 'n uitbreking van carbapenem-weerstandige klebsiella-pneumonie (CRKP) by die hospitaal uitgebreek het," het hy gesê. Volgens hom toon waarnemings die afgelope paar jaar dat CRKP teenwoordig is in talle fasiliteite wêreldwyd, insluitend Suid-Afrika. "Die organisme is geïsoleer van pasiënte in privaat- en staatshospitale en kan ook in gemeenskappe voorkom."
Mkhwanazi het gesê sedert die begin van April tot die 24ste, is CRKP geïsoleer van nege babas by die hospitaal, wat almal in die neonatale-waakeenheid was vir toestande wat dringende ingryping en intensiewe monitering vereis het. "Van die nege babas, van wie die organisme gekweek is, is een dood weens ander toestande wat nie met CRKP verband hou nie. Dié baba was ernstig siek tydens opname in die eenheid en die onderliggende toestand was van só aard wat 'n oorplasing na 'n tersiêre sentrum geëis het, en die baba gesterf het."
Hy het bygevoeg daar was sedert 24 April nog nie enige nuwe gevalle van CRKP nie. "Dit gaan goed met alle ander babas."
Volgens Mkhwanazi het die departement verlede jaar 'n ondersoek van stapel gestuur as 'n maatreël om uitbrekings by hospitale te voldoen. Dié ondersoek het aan die lig gebring dat sommige babas in hospitale in KwaZulu-Natal CRKP opgedoen het tydens of net ná geboorte. "Die waarskynlikste oordrag is van ma na baba tydens geboorte," het hy verduidelik.